पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़। विवादों के बीच गुरुद्वारा श्री रकाबगंज के परिसर में बने लक्खी शाह वणजारा हाल के बाहर 1984 के कत्लेआम में मारे गए सिखों की याद में स्मारक का शिलान्यास आज गुरु अर्जन देव जी की शहीदी दिवस पर कर दिया गया। तीन तख्त साहिब के जत्थेदारों और दो संतों ने यह शिलान्यास किया । इस अवस पर तख्त श्री अकाल तख्त ज्ञानी गुरबचन सिंह, तख्त श्री केसगढ़ साहिब ज्ञानी त्रिलोचन सिंह, तख्त श्री दमदमा साहिब के बलवंत सिंह नंदगढ़ के जत्थेदारों के अलावा संत बाबा बचन सिंह कारसेवा वाले और महंत अमृतपाल सिंह टिकाणा भाई जगता जी उपस्थित थे।
शिलान्यास से पहले अरदास की गई और सुखबीर बादल के आग्रह पर सिंह साहिबान ने शिलान्यास से पर्दा हटाया।
शिलान्यास के बाद पंजाब के उपमुख्यमंत्री सुखबीर बादल ने दावा किया कि यह एक साल में तैयार हो जाएगा और आने वाली पीढिय़ां अपने पूर्वजों के साथ कांग्रेस पार्टी द्वारा किए गए जुल्मों को सदा याद रखेगी।
दिल्ली गुरुद्वारा प्रबंधक कमेटी की ओर से बनाए जाने वाला यह स्मारक उस समय विवादों में पड़ गया जब नई दिल्ली नगर निगम ने इसके लिए मंजूरी न लिए जाने संबंधी नोटिस जारी कर दिया जबकि दूसरी ओर इसे गुरुद्वारा श्री रकाबगंज में बनाए जाने के खिलाफ डीएसजीएमसी के पूर्व प्रधान परमजीत सिंह सरना ने हाईकोर्ट में याचिका दायर कर दी। लग रहा था कि आज यहां काफी विवाद होगा। इसके लिए प्रशासन ने जहां भारी संख्या में पुलिस कर्मियों को लगाया हुआ था वहीं, डीएसजीएमसी ने भी अपनी टास्क फोर्स के जवानों को तैयार कर रखा था।
डीएसजीएमसी के नेताओं पर चेहरों सहम साफ दिख रहा था, इसीलिए स्मारक स्थल टास्क फोर्स कर्मियों की तैनाती की गई थी। यहां केवल मीडिया कर्मियों, बड़े नेताओं को ही आने की अनुमति थी। बड़े नेताओं के साथ आने वाले लोगों की टास्क फोर्स के साथ कई बार भिड़ंत हुई।
डीएसजीएमसी के प्रधान मनजीत सिंह जीके ने कहा, लोग चाहे जितनी भी बाधाएं डाल लें, यहां स्मारक बन कर रहेगा। उन्होंने कहा, आज का समारोह भी तय समय में ही किया गया है। हालांकि दो दिन पहले तक 11 बजे शिलान्यास करने के विज्ञापन दिए जा रहे थे लेकिन जब परमजीत सिंह सरना ने हाईकोर्ट में याचिका दायर कर दी जिसकी आज तारीख थी तो समय दस बजे कर दिया गया ताकि कोर्ट के कोई भी आदेश आने से पहले शिलान्यास हो जाए।
तय प्रोग्राम के अनुसार मुख्यमंत्री प्रकाश सिंह बादल को भी आना था लेकिन वह नहीं आए। जबकि भाजपा के राष्ट्रीय प्रधान राजनाथ सिंह काफी लेट आए। वृंदा करात भी गैरहाजिर रहीं। सुखबीर बादल के अलावा ,सुखदेव सिंह ढींढसा, नरेश गुजराल,बलवंत सिंह रामूवालिया,हरसिमरत कौर बादल, भाजपा दिल्ली यूनिट के प्रधान विजय गोयल सहित कई गणमान्य व्यक्ति इस अवसर पर उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn